**Μ. Κριθαρίδης: Ο αυταρχικός κατήφορος της Κυβέρνησης δεν έχει τελειωμό, αναμένουμε εξηγήσεις για το 4ήμερο στη ΓΑΔΑ**

Μπορεί ο Ανακριτής να άφησε ελεύθερους ως όφειλε τους ανήλικους μαθητές που "τόλμησαν" να διαδηλώσουν την προηγούμενη Πέμπτη, αυτό όμως δεν περιορίζει το μέγεθος της τρομοκράτησης και του αυταρχισμού της Κυβέρνησης του κ. Μητσοτάκη.

Οι ανήλικοι μαθητές όχι μόνο φορτώθηκαν κακουργηματικές πράξεις επειδή απλώς βρέθηκαν να διεκδικούν στο πανεκπαιδευτικό συλλαλητήριο συνθήκες για μια υγειονομικά ασφαλή σχολική χρονιά -αυτό δηλαδή που θα έπρεπε να έχει ήδη πράξει αυτονοήτως η κ. Κεραμέως αντί να τους ψέγει-, αλλά κρατήθηκαν κιόλας, κατά παράβαση της αρχής της αναλογικότητας και κατ' εφαρμογή πρακτικών αυταρχισμού άλλων καθεστώτων, τέσσερις ημέρες στη ΓΑΔΑ χωρίς να τους επιτραπεί καν να επικοινωνήσουν με τους γονείς τους -χαρακτηριστική είναι η περίπτωση του 14χρόνου Βαγγέλη-.

Ο αυταρχικός κατήφορος της Κυβέρνησης της ΝΔ δεν έχει τελειωμό με ευθύνη τόσο του κ. Χρυσοχοΐδη, αλλά φυσικά και του ίδιου του Πρωθυπουργού. Απαιτούμε την παύση κάθε δίωξης για τους ανήλικους μαθητές και αναμένουμε εξηγήσεις για το "4ήμερο" στη ΓΑΔΑ.

**Δήλωση Εκπροσώπου Τύπου ΜέΡΑ25 Μιχάλη Κριθαρίδη**